FRA  NÆR  OG  FJERN 


For  alle  deres  sjæle,  som  nyder  deraf. . . 


»velsigne  og  hellige  dette  brød  for  alle  deres 
sjæle,  som  nyder  deraf . . .«,  sådan  beder  jeg 
hver  søndag  for  min  elskede  hustru,  Henny, 
vores  3  dejlige  børn,  Susanne,  Elisabeth  og 
Jimmy,  og  for  mig  selv.  Vi  er  kun  5,  men 
hvilket  vidunderligt  privilegium  at  kunne 
få  lov  til  at  administrere  den  hellige  nadver 
hver  søndag  for  sine  kære  her  i  vores  eget 
hjem!  Jeg  nyder  det. 


Jeg  husker  da  vi  først  ankom  her  til  Fre- 
derikshåb, Grønland  i  februar  1978,  og  de 
tre  første  søndage  måtte  holde  vore  møder 
uden  at  nyde  nadveren,  fordi  vi  ikke  havde 
modtaget  tilladelse  fra  Den  internationale 
Mission  endnu.  Glæden  var  stor  da  vi  mod- 
tog tilladelsen  og  atter  kunne  tage  del  i 
nadveren,  -  og  vi  har  med  glæde  nydt  den 
hellige  nadver  hver  søndag  siden. 


Forår  i  Frederikshåb.  Sneen  er  ved  at  smelte.  Slutningen  af  april  1980. 


1 


Vi  elsker  evangeliet,  det  er  hele  vort  liv. 
Både  Henny  og  jeg  er  opvokset  i  kirken, 
og  det  er  klart,  at  det  var  en  stor  beslutning 
pludselig  at  skulle  forlade  familie,  venner 
og  kirken,  -  men  som  så  ofte  før  fik  vi  vores 
beslutning  bekræftet  gennem  faste  og  bøn, 
og  dermed  forsvandt  angsten  for,  hvordan 
det  ville  gå. 

Vi  var  naturligvis  klar  over,  at  vi  ville 
blive  prøvet  på  forskellig  vis,  så  vi  fulgte 
præs.  Kimballsråd:  »We  made  up  our  minds 
. . .«  længe  før  vi  drog  af  sted.  Vi  besluttede 
bl.a.,  at  vi  aldrig  bare  én  eneste  gang  ville 
undlade  at  holde  vores  søndagsskole,  nad- 
vermøde,  familieaften,  månedlig  faste,  at 
primary-programmet  skulle  køre,  og  at  vi 
selv  ville  dygtiggøre  os  gennem  institutpro- 
grammet osv. 

Disse  beslutninger  har  været  en  stor  hjælp 
for  os.  Når  vi  eksempelvis  bliver  inviteret 
på  sejltur  om  søndagen  skal  vi  ikke  først  til 
at  tage  stilling  til  forslaget.  Vi  har  vore  svar 
parate,  og  de  er  gennemtænkte. 

Og  hvordan  har  vi  det  så  efter  3  år  på 
Grønland? 

Pragtfuldt. 

Herren  har  velsignet  os  i  overflod,  og  vi 
er  blevet  velsignet  med  fantastisk  mange 
vidnesbyrd  i  den  tid  vi  har  været  her.  Vi 
føler  også  selv,  at  vi  har  lært  noget  her,  som 
er  uvurderligt  for  os  som  en  familie,  når 
trængslerne  begynder.  De  er  nær  for  hån- 
den, og  vi  må  alle  være  beredte  og  i  stand  til 
at  kunne  fungere  og  efterleve  evangeliet  af 
os  selv,  -  fordi  vi  elsker  dets  principper.  Vi 
vil  få  brug  for  at  kunne  stå  på  egne  ben,  og 
kun  bruge  vores  eget  vidnesbyrd  som 
vandrestav. 

Selvfølgelig  har  det  ikke  voret  problemfrit 
at  være  her,  det  er  klart.  Det  kan  være  svært 
at  skulle  motivere  sig  selv  hele  tiden,  og 
uden  den  støtte  vi  har  modtaget  fra  vore 
familier,  vore  søskende  i  Ålborg  ward, 
brødrene  i  Den  internationale  Mission, 
Distributionscentret,  Stjerne,  Church  News 
m.m.  er  det  et  spørgsmål  om,  hvor  godt  vi 
overhovedet  ville  have  klaret  os. 


Henny  og  Preben  Klitgaard  med  børnene 
(fra  venstre)  Elisabeth,  Jimmy  og  Susanne. 


Et  af  de  problemer  vi  har  arbejdet  med, 
er  »Hvor  meget  missionærarbejde  kan  vi 
udføre,  og  hvordan?« 

Vi  bor  i  et  meget  lille  samfund  med  knap 
3000  mennesker,  hvoraf  næsten  halvdelen 
er  børn  og  unge.  Efter  bøn  til  Herren  mange 
gange  fandt  vi  ud  af,  at  vi  gjorde  bedst  i  at 
prøve  på  at  tænde  et  lille  lys,  frem  for  at 
fortælle  om  det  store  lys  vi  har  modtaget,  - 
og  den  politik  har  vi  fulgt. 

Vi  har  forsøgt  at  gøre  os  til  venner  med 
indbyggerne  her,  og  føler  at  vi  er  meget 
respekteret  og  afholdt  for  det  vi  står  for.  En 
af  de  ting  vi  især  er  kendt  for  er  Square 
Dance.  Vi  havde  jo  danset  Square  Dance 
med  de  unge  i  Ålborg  ward,  før  vi  tog  herop, 
og  det  kunne  vi  naturligvis  ikke  undvære. 
Vi  tog  chancen  og  begyndte  med  et  hold  på 
24,  og  har  nu  140  Square  dansere  i  alderen 
6-55  år.  Vi  har  lavet  en  TV-udsendelse  til 
vores  lokal-TV  om  Square  dance  i  Paamiut, 
som  vores  by  hedder  på  grønlandsk. 

Udsendelsen  var  i  sort/ hvid,  men  netop  i 
skrivende  stund  er  vi  ved  at  skrive  en  dreje- 
bog til  en  farveudsendelse  om  vores 
Square-Dance,  og  den  skal  muligvis  vises 
andre  steder  på  kysten  også.  Vi  har  også 
ved  opvisninger  i  forsamlingshuset  været 
med  til  at  samle  ind  til  byens  kommende 
idrætshal.  (Square-dance  alene  gav  over  kr. 
6000,  og  der  er  nu  samlet  så  meget  ind 
lokalt,  at  hallen  skulle  stå  færdig  nov.  eller 
dec.  1981). 

Vores  børn  har  gjort  sig  bemærket  ved  at 
synge  i  Brugsen  ved  juletid  og  ved  andre 
lejligheder,  og  jeg  havde  selv  fernisering  på 
en  større  kunstudstilling  i  dec.  måned  1980. 
Henny  har  60-70  unge  mennesker  hun 
underviser  i  badminton  og  også  nogle  styk- 
ker i  klaverspil  og  orgel,  -  så  alle  ved  efter- 
hånden hvem  vi  er  . . .  Og  hvad  vi  er.  For 
naturligvis  har  vi  også  holdt  foredrag  på 
skolen  om  Jesu  Kristi  Kirke  flere  gange. 
Det  har  været  vidunderligt.  Vi  har  vist  dem 
filmen  »Den  første  åbenbaring«,  fortalt  dem 
om  kirken  iøvrigt  og  besvaret  spørgsmål. 
Vi  må  dog  indrømme,  at  vi  er  veget  en 
smule  tilbage  på  spørgsmål  som:  »Kan  jeg 
blive  døbt,  nu?«  o. lign.  når  det  kommer  fra 
ganske  unge  mennesker  uden  opbakning 


fra  nogen  sider.  Vi  ved,  at  vi  kunne  »presse«, 
»overtale«  nogen  til  dåb,  -  men  Grønland  er 
som  bekendt  ikke  åbnet  for  evangeliet,  som 
sådan,  og  hvad  vil  der  så  ske,  når  vi  rejste? 

Det  er  nemlig  et  utroligt  hårdt  liv  der 
leves  her,  standarderne  er  meget  lave,  og 
mulighederne  for  sunde  fritidsinteresser 
forholdsvis  få.  Der  skal  virkelig  et  stærkt 
vidnesbyrd  til  for  at  kunne  stå  fast  her,  hvis 
man  er  alene  og  uden  nogen  »kirkelig 
opdragelse«. 

Men  vi  tror,  og  håber,  at  vi  måske  har 
været  med  til  at  bane  bare  lidt  af  vejen,  for 
de  der  kommer,  -  og  også  givet  de  mange 
udsendte  danske  familier  et  (forhåbentlig) 
godt  indtryk  af  en  SDH-familie,  nogle  af 
dem  har  i  hvert  tilfælde  fået  en  Mormons 
Bog  med  sig  hjem  til  Danmark. 

Vi  føler  som  tidligere  nævnt,  at  vi  har 
uendelig  meget  ud  af  at  være  her.  Vi  elsker 
den  pragtfulde  natur  der  omgiver  os,  og 
dyrker  vintersportens  mange  glæder  i  fulde 
drag.  Billeder  kan  ikke  beskrive,  det  man 
føler,  når  man  står  på  toppen  af  et  fjeld  og 
skuer  ud  over  det  panorama,  der  møder  ens 
øjne.  Man  mister  i  bogstaveligste  forstand 
vejret. 

Vi  holder  også  meget  af  befolkningen 


Da  vi  samlede  ind  til  idrætshallen.  (Dragterne  er  udlånt  af  Aalborg  ward). 

h,er,  og  vi  ved,  at  det  bliver  hårdt  at  skulle 
sige  farvel  til  alle  disse  ting,  men  det  er 
nødvendigt,  for  vi  savner  naturligvis  vore 
familier  og  jer  søskende  i  kirken,  samt 
arbejdet  i  kirken. 

Vi  savner  især  at  kunne  samarbejde  med 
fuldtidsmissionærerne,  savner  den  ånd  de 


har  i  deres  arbejde,  -  og  savner  besøgslærer- 
og  hjemmelærerarbejdet. 

Vi  ved  med  hver  fiber  i  os,  at  evangeliet  er 
sandt,  vi  elsker  det,  og  beder  at  vi  alle  må 
bevare  og  værne  om  vore  vidnesbyrd  med 
taknemmelighed  og  ydmyghed  i  vore 
hjerter. 


Den  Danske  Gren  i  Salt  Lake  City 


af  »vor  udsendte  medarbejder« 
Kirsten  Olsen,  Salt  Lake  City 


Kirsten  Olsen 


Jørgen  Olsen 


Vort  første  møde  med  den  danske  gren  fandt 
sted  i  august  1975.  Vi  var  for  første  gang  i 
Salt  Lake  City,  og  da  vi  fik  at  vide,  at  her 
var  en  dansk  gren,  var  det  en  selvfølge,  at  vi 
besøgte  den.  Vi  blev  meget  venligt  modtaget, 
og  vi  var  her  de  3  søndage,  vi  var  i  Utah. 
Dengang  var  grenspræsidenten  br.  Orson 
West,  som  mange  sikkert  kender  eller  har 
hørt  om.  Br.  West  var  missionspræsident  i 
Danmark  under  krigen. 

I  juli  1977  vendte  vi  tilbage  til  Salt  Lake 
City,  denne  gang  som  emigranter.  Hvad 
var  vel  mere  naturligt,  end  at  vi  søgte  tilbage 
til  det  lille  stykke  Danmark  her  i  Utah. 

Grenen  er  stiftet  den  27.  februar  1963. 
Den  har  til  huse  i  en  gammel,  hyggelig  byg- 
ning ikke  langt  fra  bymidten.  Vi  er  knap  80 
medlemmer,  alle  danske.  Gennemsnitsal- 
deren er  høj,  (hvilket  ses,  når  jeg  fortæller, 
at  jeg  til  Moders  Dag  fik  buketten  som 
yngste  moder).  Det  gør,  at  vi  kun  har  én 


søndagsskoleklasse  og  hverken  primary  eller 
GUF.  Børn  og  svigerbørn  tilmelder  sig  de 
amerikanske  ward,  hvilket  også  gælder  vor 
egen  datter  Helle.  Derfor  må  vi  også  se  i 
øjnene,  at  en  dag  eksisterer  grenen  ikke 
længere. 

Vores  møder  begynder  søndag  morgen 
kl.  9.00  med  præstedømmets  møde  og 
hjælpeforeningens  møde,  søndagsskole  kl. 
10.00  og  nadvermøde  kl.  10.50.  Vi  deler 
bygningen  med  nordmændene,  hvis  møder 
begynder  kl.  10.00. 

Grenspræsidenten  er  Julius  Andersen 
med  Verner  Andersen  og  Alfred  Hansen 
som  rådgivere,  søndagsskolepræsident  er 
Jørgen  Olsen,  hjælpeforeningspræsident- 
inde  er  Gerda  Christensen.  Selv  er  jeg 
sekretær  i  hjælpeforeningen. 

I  begyndelsen  af  året  afholdes  en  bud- 
getmiddag. I  år  fik  vi  oksesteg  og  en  ana- 
nasdessert. Derefter  så  vi  en  Danmarksfilm, 

Den  danske  gren  i  Salt  Lake  City 


som  vi  havde  lejet  i  Californien.  I  løbet  af 
foråret  afholdes  præstedømmets  middag, 
og  i  august  har  vi  en  sammenkomst  i  én  af 
byens  parker.  Vi  bestiller  i  god  tid  plads  i  en 
park,  og  her  er  så  indrettet  spisepladser 
under  et  halvtag.  Vejrmæssigt  er  det  normalt 
let  at  tilrettelægge  en  tur,  da  solen  i  et  par 
måneder  skinner  lunt  (ca.  35°)  ned  til  os. 

Den  første  fredag  i  november  har  vi  vores 
årlige  bazar.  Jeg  har  aldrig,  nogen  andre 
steder,  set  så  mange  håndlavede  ting,  og 
sidste  år  gav  den  da  også  ca.  $  2000.  Vi 
begynder  med  en  rigtig  dansk  middag  for 
danske  og  deres  familie  og  venner  her  i 
byen,  og  kl.  19.00  åbnes  boderne,  som  i 
løbet  af  en  times  tid  har  udsolgt. 

December  bringer  jo  så  julen,  som  fejres  i 
gren,  søndagsskole  og  hjælpeforening.  Julen 
er  den  tid  på  året,  hvor  vi  danske  især  tænker 
på  familie  og  venner  i  Danmark.  Vi  gør  alt, 
hvad  vi  kan  for  at  holde  de  gamle  traditioner 


i  hævd.  Der  afholdes  en  julefest,  hvor  vi  går 
rundt  om  træet  og  synger  alle  de  gamle 
julesalmer  og  -sange.  Derefter  er  der  varm 
chokolade  med  dansk  kringle  og  hjemme- 
bagte småkager. 

Vi  er  taknemmelige  for  den  danske  gren. 
Vi  ved,  at  evangeliet  er  det  samme  overalt  i 
verden,  men  vi  er  glade  for,  at  vi  om  sønda- 
gen er  i  stand  til  at  høre  sange,  lektier  og 
taler  på  vort  modersmål. 

Man  glemmer  aldrig  sin  oprindelse,  sit 
sprog,  sin  familie,  venner  og  bekendte  i 
Danmark,  og  derfor  betyder  det  meget  for 
danskerne  her  i  Salt  Lake  City,  at  I,  når  I 
besøger  Utah,  vil  give  jer  tid  til  at  besøge 
vores  lille  danske  gren. 

Jeg  er  meget  glad,  for  den  lejlighed  Ellen 
E.  Valgren  har  givet  mig  til  at  skrive  om 
vores  gren,  og  Jørgen  og  jeg  samt  vores 
familie  sender  jer  vore  kærligste  hilsner. 


Bazar  i  den  danske  gren,  november  1980 


ÆDLE  SJÆLE  NØJES  IKKE  MED  AT  UDHOLDE  VANSKELIGHEDER 
-  DE  ANVENDER  DEM! 

(Hugh  B.  Brown) 

Den  danske  Stjerne  besøger  en  af  de 
populæreste  Esbjergensere 


Broder  Carl  Johan  Grabe,  i  1979  var  du  nr. 
6 på  Esbjergs  »top-ti«  liste.  1 1980  var  du  nr. 
8,  og  i  1981  er  du  så  igen  tilbage  på  6. 
pladsen.  Det  betyder  vel,  at  der  nu  ikke  er 
mange  esbjergensere,  som  ikke  kender  dit 
navn  og  grunden  til  at  du  er  kendt. 

Hvordan  føles  det  at  være  populær?  Bli- 
ver du  genkendt  på  gaden  -  eller  er  Esbjerg 
for  stor  til,  at  det  kan  ske? 

Esbjerg  er  en  meget  lille  by,  især  hvis  det 
er  et  kendt  hoved,  det  drejer  sig  om.  Men 
sagt  med  det  samme  har  jeg  intet  imod  at 
være  en  populær  person,  når  blot  det  man 
er  populær  for  er  noget  godt  og  ærligt 
arbejde  -  og  det  prøver  jeg  ihvertfald  på  at 
udføre.  Ligeledes  prøver  jeg  også  at  besvare 
alle  telefonsamtaler  og  breve  på  en  sådan 
måde,  at  enhver  kan  forstå,  at  jeg  holder 
meget  af  det  arbejde,  jeg  til  daglig  har  med 
at  gøre,  og  at  det  kun  er  ved  venskab  og 
forståelse  for  hinanden,  at  vi  som  mennesker 
kan  trives. 

/  Esbjerg  Ugeavis  den  27.  januar  1981 
står  der  under  dit  billede  på  6.  pladsen: 
»Carl  Johan  Grabe  har  mange  tilhængere  i 
Esbjerg.  Han  får  sine  753  points  for  sit 
musikarbejde.  Han  har  skrevet  musical  for 
unge,  har  taget  initiativ  til  et  big  band  i 
byen  og  medvirker  aktivt  i  de  populære 
Spil-op-aftner«. 

Kan  du  fortælle,  hvad  disse  »Spil-op«- 
aftner  er for  noget?  På  omtalen  af  dig  i  1979 
kan  jeg  forstå,  at  det  har  noget  at  gøre  med 
at  du  har  »fået  flere  o  g  flere  esbjergensere  til 
at  glæde  sig  sammen  gennem  musik,  sang 
og  folkedans«. 

Som  by  betragtet  har  Esbjerg  ofte  fået 
betegnelsen  -  en  »død«  by  -  især  når  det 
gælder  det  musiske  område.  Dette  er  en 
betegnelse,  som  jeg  vil  gøre  mit  til  at  udslette. 
Derfor  fik  jeg  den  ide  ved  hjælp  af  Jernba- 
neorkesteret at  stå  som  arrangør  af  nogle 
såkaldte  »Spil-op«-aftner.  Det  er  en  aften, 


hvor  børn,  unge  og  gamle  synger  og  spiller 
for  hinanden  og  med  hinanden  -  en  årlig 
tilbagevendende  begivenhed  siden  1976.  En 
sådan  aften  samler  ca.  400  tilhørere  og  ca. 
150  medvirkende. 

Blandt  de  »dyder«,  du  prises  for,  nævnes 
også,  at  du  har  skrevet  en  musical for  unge. 
Den  hed:  »Gør  noget . . .  ved  dig  selv«.  Såvidt 
jeg  har  forstået,  er  musical'en  blevet  til  i 
samarbejde  med  eleverne  i  den  skole,  hvor 
du  er  musiklærer:  Fourfeldt skolen.  Hvad 
får  eleverne  i  en  skole  til  at  ønske  at  lave  en 
musical? 

Med  det  kor  og  orkester,  som  jeg  arbejder 
med  på  Fourfeldtskolen,  er  der  ialt  70  elever 
-  elever,  der  vil  noget  med  deres  fritidsakti- 
vitet. For  at  imødekomme  ønsker,  kræfter 
og  behov  blev  vi  i  fællesskab  enige  om  selv 
at  skabe  et  produkt  -  altså  en  musical.  Det 
blev  til  musical'en  »Gør  noget  ...  ved  dig 
selv«  -  en  musical,  der  har  været  opført  ti 
gange  for  ca.  3000  mennesker. 

Det  er  ligesom  om  det  er  meget  »oppe  i 
tiden«  at  skoleelever  laver  musicals,  udsen- 
derplader osv.  Synes  du,  det  er  udelukkende 
positivt? 

De  ideer,  som  de  unge  har  i  dag,  er  meget 
forskellige  fra  min  egen  ungdom.  Der  er 
virkelig  meget  »go«  i  ungdommen,  og  hvis 
man  blot  tager  sig  tid  til  at  lytte  til  deres 
mange  ideer,  vil  jeg  umiddelbart  tro,  at  disse 
ideer  kan  »styres«  ind  på  et  for  os  alle  til- 
fredsstillende spor  -  også  udfra  kirkens 
standarder.  Derfor  må  det  anses  for  positivt, 
at  de  unge  mennesker  vil  skabe  noget  selv. 

Er  det  ikke  somme  tider  som  om,  vi  får 
serveret  lige  så  meget  »skidt  som  kanel«. 
Hvad  er  din  mening  om  det? 

Markedet  for  god  og  dårlig  musik  har 
aldrig  nogensinde  været  så  stort  som  nu  - 
derfor  at  kunne  skelne  det  ene  fra  det  andet 
kan  ikke  læres  tidligt  nok.  Her  ligger 
ansvaret  først  og  fremmest  hos  forældrene 

og  ikke  som  mange  siger  og  tror,  at  det  er 
kirkens  opgave!  Kirken  kan  naturligvis  gøre 
sit,  men  har  sin  begrænsning  her  på  dette 
område. 

Fra  begyndelsen  var  du  jo  typograf,  det 
er  der  vel  ikke  meget  musik  i?  Hvad  fik  dig 
til  at  gå  helt  over  til  musikken?  For  det  er  jo 
ikke  kun  en  fritidsfornøjelse,  du  har.  Jeg 
kan  for  stå  du  har  været  hele  den  besværlige 
vej  gennem  musikkonservatoriet.  Det  er  vist 
ikke  noget  helt  lille  projekt  at  begynde  på, 
når  man  har  en  familie  at  forsørge  også? 

Det  er  en  længere  historie,  som  jeg  vil 
prøve  at  gøre  så  kort  som  vel  muligt.  I  året 
1971  var  jeg  på  et  videregående  kursus  for 
typografernes  fremtidige  teknik  og  en  tanke 
slog  mig:  stå  af  mens  tid  er!  -  men  hvordan 
skulle  jeg  så  tjene  til  mit  daglige  brød.  Der 
meldte  sig  en  udvej,  idet  der  på  konservato- 
riet her  i  Esbjerg  begyndte  en  ny  uddannelse 
i  efteråret  1 972,  så  ud  fra  dette  fik  jeg  meget 
travlt  med  at  øve  både  på  det  ene  og  det 
andet  instrument.  Min  familie  -  kone  og  på 
det  tidspunkt  2  børn  -  var  indstillet  på  at 


støtte  mig.  Jeg  fik  en  aftale  med  mit  arbejde 
på  dagbladet  Vestkysten,  således  at  jeg 
kunne  passe  både  det  ene  og  det  andet,  altså 
studier  og  job.  Samtidig  med  dette  måtte 
jeg  opgive  min  kære  hobby:  fodbolddom- 
mergerningen, idet  jeg  måtte  bruge  al  min 
fritid  på  forberedelserne  til  optagelsesprø- 
ven til  konservatoriet. 

Inden  optagelsesprøven  modtog  jeg  en 
præstedømmevelsignelse,  der  fortalte,  at  jeg 
ville  blive  optaget  -  her  skulle  min  tro  bestå 
sin  prøve.  Jeg  kom  igennem  »nåleøjet«  - 
men  det  blev  en  streng  tid,  der  lå  forude.  I 
slutningen  af  november  måned  var  det  lige 
før  jeg  var  gået  til  konservatoriets  rektor 
for  at  sige,  at  jeg  ønskede  at  holde  op  med 
det  samme.  Kun  et  par  dage  efter  modtog 
jeg  en  kaldelse  indenfor  kirken.  En  kaldelse 
fra  Spencer  W.  Kimball  til  regionalmusik- 
formand.  »Når  det  er  Herrens  mening,  at 
jeg  skal  have  denne  kaldelse,  så  må  det  også 
være  meningen,  at  jeg  skal  færdiggøre  den 
uddannelse  jeg  er  påbegyndt«,  tænkte  jeg. 
Derfor  blev  ærmerne  smøget  en  ekstra  gang 


Familien  Grabemed  far  Carl- Johan  og  mor  Kirsten  med  Hans- Henrik. 
Bagest  fra  venstre:  Inge- Lise,  Anne- Marie  og  Niels  Jørgen. 

op  -  det  hjalp!  I  foråret  1975  stod  jeg  så 
foran  eksamen  -  ialt  1 1  fag  og  4  hovedfag  - 
en  ordentlig  mundfuld.  Præstedømmets 
velsignelser  blev  atter  udtalt  over  mit  hoved 
og  i  troen  på  disse,  gik  jeg  glad  og  fortrøst- 
ningsfuldt til  eksamen.  Uden  at  prale:  -  Jeg 
fik  en  meget  fin  eksamen,  som  kun  få  havde 
troet  på.  Derfor  var  jeg  i  stand  til  at  sige 
farvel  til  mit  gamle  fag  som  typografi  august 
1976  for  at  tiltræde  en  stilling  som  musik- 
lærer indenfor  Esbjerg  kommunes  skole- 
væsen. 

På  avisudklip  har  jeg  også  set  dig  som  leder 
af  Jernbaneorkestret,  og  det  nævnes  også, 
at  du  har  taget  initiativ  til  et  big  band  i 
Esbjerg.  Er  det  blevet  ved  initiativet  eller 
deltager  du  selv  i  det? 

Er  det  dig,  som  leder  det? 

Jernbaneorkesteret  i  Esbjerg  er  et  har- 
moniorkester, som  jeg  fik  mulighed  for  at 
dirigere  fra  foråret  1974.  Dette  orkester  var 
jeg  oppe  med  ved  min  eksamen  i  direktion 
ved  konservatoriet.  Orkesteret  dirigerede 
jeg  indtil  oktober  1980,  hvor  jeg  havde  en 
afskedskoncert  med  dette.  Det  var  svært  at 
sige  farvel,  fordi  jeg  holdt  virkelig  meget  af 
de  35  musikere.  Der  var  i  mellemtiden  sket 
det,  at  jeg  mægtig  gerne  ville  prøve  at 
begynde  et  big-band  orkester.  Dette  orkester 
havde  jeg  min  debut  med  midt  i  december 
1980  og  det  kom  til  at  hedde  »Swinging 
West  Band«.  Der  er  virkelig  mange  udfor- 
dringer i  at  tage  fat  på  et  nyt  orkester,  men 
spændende  -  det  er  det! 

Har  du  nogensinde  følt,  at  det  var  en 
hemsko  for  dig  i  din  popularitet  at  du  er 
mormon?  Eller  føler  du,  at  du  har  lettere 
ved  at  bringe  evangeliet  til  dine  medmenne- 
sker, når  de  nu  ved,  at  du  kan  hævde  dig 
gennem  din  musik  og  andre  aktiviteter? 

Det  er  helt  klart,  at  i  det  øjeblik,  at  ens 
store  interesse  er  musikken,  er  det  meget  let 
at  komme  i  snak  med  folk  også  om  andre 
emner,  f.eks.  evangeliet.  Her  vil  jeg  meget 
kraftig  understrege,  at  jeg  føler  evangeliet 
hjælper  mig  i  alle  mine  bestræbelser  i  mit 
arbejde  og  er  til  en  daglig  inspiration.  Derfor 


er  jeg  altid  respekteret  i  mine  faste  stand- 
punkter, der  netop  kendetegner  kirkens 
standarder. 

Hvordan  ligger  det  så  med  dit  kirkear- 
bejde? Har  en  så  populær  mand  også  tid  til 
at  passe  sine  pligter  i  kirken?  Hvilke  pligter 
har  du  i  kirken?  Kan  du  bruge  din  populari- 
tet til  at  gøre  kirkens  navn  kendt? 

Jeg  er  altid  blevet  velsignet  med  masser 
af  dejligt  udviklende  stillinger  i  kirken,  lige- 
fra  lærer  i  primary  til  GUF-præsident  til 
rådgiver  i  grenen  til  musikformand  i  wardet. 
Dags  dato  arbejder  jeg  i  Århus  stavs  højråd 
og  er  musikformand  i  staven  og  har  til 
opgave  at  have  tilsyn  med  Herning  gren  - 
stillinger  jeg  alle  er  meget  glade  for.  Samtidig 
har  jeg  min  families  fulde  støtte,  så  det  gør 
arbejdet  let.  Til  spørgsmålet  om  jeg  kan 
bruge  min  popularitet  til  at  gøre  kirkens 
navn  kendt?  -  Kan  jeg  kun  svare:  -  det  håber 
jeg  virkelig  på,  for  »hva'  nyt'  er  det  te«! 

Med  dine  evner  -  både  som  trompetist  og 
som  sangskriver  -  skulle  du  nok  kunne  gøre 
dig  gældende  på  plademarkedet.  Har  du 
ingen  ambitioner  i  den  retning?  Eller  er  det 
for  svært  at  komme  ind? 

Ambitioner  har  jeg  masser  af  -  men  på 
min  families  og  egne  betingelser!  Ikke  på 
bekostning  af  hvad  andre  forretningsmænd 
kan  tjene  på  de  talenter,  der  er  blevet  én  til 
del  på  denne  jord.  Det  er  simpelthen  ufatte- 
ligt, at  musikere  slider  og  slæber  for  at  andre 
kan  skumme  fløden,  men  det  har  vel  altid 
været  sådan,  at  den  kloge  narrer  den  mindre 
kloge. 

Jeg  ved,  at  du  har  skrevet  små  salmer  og 
sange  til  brug  i  primary.  Du  har  også  skrevet 
en  påskesalme,  som  du  og  din  familie  frem- 
førte den  6.  april  1980  på  kirkens  150  års 
fødselsdag.  Har  du  også  skrevet  ting,  som 
du  har  prøvet  at  få  udgivet? 

Mit  største  ønske  hvad  angår  at  få  udgivet 
noget,  er  helt  klart  dette:  -  at  jeg  en  dag  kan 
få  lov  til  at  skrive  teksten  og  musikken  til 
primarys  nadverprogram  for  danske  børn 
og  med  et  indhold,  som  virkelig  forstås  af 
danske  børn.  Derfor  vil  jeg  prøve  nu  og  da, 

at  skrive  musik  og  tekster  til  evangeliske 
emner  for  børn. 

Tak,  broder  Grabe,  fordi  du  ville  tage  dig 
tid  til  at  svare  på  disse  nysgerrige  spørgsmål. 
Jeg  er  sikker  på,  at  man  i  Esbjerg  ward  må 


være  glade  for  at  have  en  så  initiativrig 
mand  i  sin  midte  -  nu  venter  vi  så  spændt  på 
at  se,  hvilket  nummer  du  er  på  listen  over  de 
10  mest  populære  esbjergensere  i  1982! 

eev 


Udsendte  missionærer 


Søster  Irene  Larsen,  Odense  ward,  rejste 
11,  september  1980  til  California  Fresno 
Mission. 


Ældste  John  Knudsen,  Odense  ward,  rejste 
9.  november  1980  til  California  Los  Angeles 
Mission. 


fra  Århus  stav 


Ældste  Jan  Christiansen,  Odense  ward,  rej- 
ste 30.  oktober  1980  til  Texas  San  Antonio 
Mission. 


Ældste  Frank  Lindhardt,  Odense  ward, 
rejste  20.  marts  1980  til  Utah  Salt  Lake 
Mission. 

Præsident  Soucek,  førsterådgiver  i 
stavspræsidentskabet,  Wien  Østrig  stav, 
fortæller  - 


Ved  vore  møder  i  stavspræsidentskabet 
behandler  vi  ikke  alene  kirkelige  forretnin- 
ger, men  vi  udveksler  også  mange  åndelige 
tanker.  Således  Tortalte  præsident  Wondra 
os  om  sit  sidste  tempelbesøg  og  om  hans 
samtale  med  templets  præsident,  bror  Percy 
K.  Fetzer.  Eftersom  en  stigning  i  antallet  af 
dåb  af  nyomvendte  er  det  vigtigste  mål  i  vor 
stav,  præsenterede  præsident  Fetzer  præsi- 
dent Wondra  for  en  tempelarbejder,  som 
sendte  kopier  af  Mormons  Bog  med  et  per- 
sonligt vidnesbyrd  i  til  tysktalende  missio- 
nærer, der  gav  disse  bøger  til  mennesker 
med  samme  efternavn  som  tempelar- 
bejderen. 

Jeg  kunne  godt  lide  ideen,  og  efter  at 
have  gennemgået  telefonbogen  for  Wien 
fandt  jeg,  at  der  er  godt  70  familier  med 
navnet  Soucek.  Således  fødtes  tanken  om 
at  arrangere  en  sammenkomst  for  alle  disse 
mennesker  og  på  denne  måde  finde  ud  af, 
hvorvidt  nogle  af  os  var  beslægtede. 

Jeg  skrev  følgende  brev  til  alle  70 
familier: 

På  side  III/ 386  i  telefonbogen  finder  I 
vort  efternavn  ca.  70gange,  ogjegersikker 
på,  at  de  fleste  af  os,  hvis  ikke  alle,  ikke 
kender  hinanden. 

Jeg  håber,  at  I  alle  er  lige  så  åbne  som  jeg 
og  lige  så  interesseret  i  at  møde  hinanden 
for  at  finde  ud  af,  hvorfor  vi  har  samme 
efternavn.  Jeg  håber  også,  at  I  er  ligeså 
interesseret  i  at  møde  nye  mennesker.  I  vor 
hektiske  verden  driver  menneskene  mere 
og  mere  fra  hinanden  og  i  mange  tilfælde 
bekymrer  ikke  engang  naboer  sig  om 
hinanden  længere. 

Goethe  skal  have  sagt:  »Hver  dag  er  tabt, 
hvor  du  ikke  lærer  et  nyt  menneske  at 
kende«. 

Hvis  vi  »blot«  har  samme  efternavn,  så 


må  der  også  være  mange  andre  ting,  vi  har 
til  fælles.  I  visse  tilfælde  er  vi  fjernt 
beslægtede  og  vi  vil  med  sikkerhed  finde 
fælles  forfædre,  hvis  vi  gjorde  lidt  genealogi. 

Jeg  vil  gerne  arrangere  en  sammenkomst 
for  alle  Souceks,  og  jeg  foreslår,  at  den 
finder  sted  den  24.  oktober  1 980.  Hvis  I  har 
lyst  til  at  komme,  så  skriv  til  mig  eller  ring 
til  mig.  Vi  vil  så  sende  en  mere  detaljeret 
invitation. 

Det  vil  glæde  mig,  hvis  vi  i  dette  store 
møde  af  Souceks  kan  knytte  nye  venskabs- 
bånd og  lære  at  tale  med  nye  mennesker  og 
på  denne  måde  bidrage  til  større  fred  i  en 
urolig  verden'. 

Der  var  forskellige  reaktioner  på  dette 
brev.  Nogle  ringede  og  spurgte  min  hustru 
og  mine  børn,  hvilket  firma,  der  organise- 
rede denne  sammenkomst  og  hvilken  for 
for  trick,  det  var.  Der  var  imidlertid  også 
mange  positive  reaktioner  i  form  af 
taknemmelige  og  glade  ord  og  følelser  over, 
at  en  eller  anden  havde  taget  sig  tid  samt 
bekostet  (frimærker,  osv.)  på  at  lære  andre 
mennesker  at  kende.  1  henhold  til  de  mange 
positive  svar  fastsatte  vi  snart  en  dato  og  et 
sted  for  sammenkomsten  og  udsendte  en 
invitation:  »Invitation  til  sammenkomst  for 
alle  Souceks  fredag  den  24.  oktober  kl.  1 8.00 
i  Schoners  restaurant  i  Wien,  Siebenstern- 
gasse  19.  Ring  venligst  på  telefon  92  51  61 
og  lad  os  vide,  om  I  kommer.  Leo  M.  Sou- 
cek og  familie  ser  frem  til,  at  I  kommer«! 

Vi  havde  selvfølgelig  også  inviteret  mine 
slægtninge  (brødre  og  søstre,  osv),  som  ikke 
er  medlemmer  af  kirken.  Således  så  hele 
familien  frem  til  denne  sammenkomst  med 
stor  spænding.  Det  blev  en  enestående 
oplevelse.  I  alt  26  mennesker  kom.  En  af 
dem  kunne  have  været  en  af  vore  egne  brød- 
re. Denne  Fritz  Soucek  medbragte  også 

sine  genealogiske  optegnelser,  og  vi  fandt 
ud  af,  at  vi  3_  generationer  tilbage  havde  de 
samme  forfædre. 

Vi  blev  så  imponerede  over  denne  sam- 
menkomst, at  nogle  af  de  tilstedeværende 
udtrykte  ønsket  om,  at  vi  gentog  denne 
sammenkomst  på  et  senere  tidspunkt.  Så  vi 
enedes  om  at  mødes  igen  i  foråret  1981. 
Indtil  da  vil  jeg  holde  forbindelsen  vedlige 
til  alle  disse  Soucek  familier  gennem  brev, 
idet  jeg  på  denne  måde  håber,  at  jeg  kan 
bidrage  til  yderligere  styrkelse  af  de  bånd, 


som  således  er  blevet  knyttet,  samt  bidrage 
til  mere  kærlighed,  venlighed  og  omsorg  i 
vor  hektiske  tid. 

Ved  juletid  sendte  jeg  til  hver  Soucek 
familie  et  julekort  med  billeder  af  vor  første 
aften  sammen.  Vi  modtog  også  selv  julekort, 
ja  endog  en  gave  til  vore  børn. 

Jeg  tror,  at  denne  plan  vil  give  os  et 
betragtelig  antal  dåb  af  nyomvendte,  for 
hvorfor  skulle  jeg  blandt  alle  disse  Souceks 
være  den  eneste,  som  har  hørt  og  fulgt  Her- 
rens røst? 


Wardskonference  i  Fredericia 


Trods  sne  og  kuldegrader  havde  mange 
søskende  fra  nær  og  fjern  begivet  sig  til 
Fredericia,  lørdag  den  21.  februar,  for  bl. a. 
at  overvære  aftenens  underholdningspro- 
gram i  forbindelse  med  wardskonferencen. 

Br.  Hans  Cohr  bød  velkommen  og  gav 
derefter  ordet  til  præsidentinden  for  UP, 
str.  Mary  Klausen. 

Der  var  en  varm  og  storslået  atmosfære 
til  stede,  da  vor  nu  alt  for  lille  kirkesal 
rungede  af  ca.  140  glade  stemmer  (deri- 
blandt rigtig  mange  unge),  der  sang  »Modigt 
må  vi  kæmpe«. 

Efter  åbningsbøn  ved  br.  Erling  Ander- 
sen, blev  startsignalet  givet,  idet  primary 
indledte  med  »Jeg  er  Guds  kære  barn«, 
derefter  var  der  sketch,  så  underholdt  kvo- 
rummet,  EV'erne  var  der  naturligvis  også, 
str.  Anne-Mette  Cohr  sang  »16  år«  akkom- 
pagneret af  sin  storebror  Ditlev  på  guitar. 
Hjælpeforeningen  fremviste  den  helt  store 
hattemode  fra  det  romantiske  til  det  mere 
groteske  -  så  præsenterede  AP  og  U  P  deres 
berømte  sømandsdans,  br.  Ditlev  Cohr  gav 
derefter  et  solonummer  på  guitar,  så  var 
der  igen  sketch  ved  AP.  Anne-Mette  sang 


»Hej  lille  drøm«,  og  som  et  af  de  sidste 
numre  rullede  biskoprådet  frem  med  veri- 
tabel underholdning.  De  kunne  glimrende 
søge  om  optagelse  på  Odense  Teaters  Elev- 
skole. Som  rosinen  i  pølseenden  sluttede 
AP  og  UP  med"skottedans.  Br.  Flemming 
Madsen  var  ved  at  miste  sin  »kilt«,  da  sik- 
kerhedsnålen åbenbart  ikke  var  så  sikker 
endda.  Skønt  salen  »lå  flad  af  latter«,  kla- 
rede han  paragrafferne  iskoldt  og  roligt  - 
jo,  det  var  virkelig  varieret  underholdning, 
hvor  alle  organisationer  var  repræsenterede. 

Efter  underholdningen  var  der  forfrisk- 
ninger og  dans,  hvor  de  unge  gjorde  deres 
bedste  for  at  tabe  endnu  nogle  kalorier. 
Musikken  var  nok  mest  for  de  helt  unge, 
måske  også  for  et  enkelt  par  af  de  unge  på 
40. 

Kl.  23.00  sluttede  man  af  med  »Altid 
frejdig,  når  du  går«  og  derefter  bøn  ved  str. 
Dorthe  Andersen. 

På  det  tidspunkt  glædede  vi  os  til  at  kunne 
samles  til  søndagens  åndelige  møder.  Tak 
for  en  ganske  dejlig  aften! 

(L.C.) 


i  I 


Påskestævne  i  Horsens 


I  påskedagene  torsdag  den  16.  april  til  lør- 
dag den  1 8.  april  har  de  unge  14-18  årige  f  ra 
Århus  stav  samlet  til  stævne  i  Horsens.  Ca. 
80  unge  var  mødt  op  sammen  med  ca.  10 
voksne  ledere. 

Torsdag  kl.  10-12  var  der  musikseminar 
ved  Carl  Johan  Grabe.  Her  blev  bl.a.  de 
sange,  ungdomskoret  skal  synge  til  stavs- 
konferencen  i  maj,  gennemgået. 

Kl.  12-18  var  der  workshops.  Her  var  de 
unge  delt  op  i  forskellige  hold  efter  deres 
interesser.  Hver  deltager  deltog  på  3  for- 
skellige hold  å  2  timer.  Der  var  mulighed 
for  at  deltage  i  disse  grupper: 

1.  Folkedans  og  kormusik  ved  Carl  Johan 
Grabe 

2.  Sport  ved  Anna  Marie  Ilskov  og  Leif 
Klitgaard 

3.  Make  up  ved  Jette  Klitgaard 

4.  Stoftryk  ved  Tulle  Christensen 

5.  Fotolære  ved  Ib  Hansen 


6.  Kirkens  film  og  underholdning  ved  Bent 
Fryndt 

7.  Spejderarbejde  ved  Dan  Andersen 

Kl.  18.30  var  der  spisning. 

Fra  kl.  19.30  til  kl.  23  var  der  dans  afveks- 
lende med  underholdning.  Følgende  ward- 
/grene  underholdt: 

Århus:  musiknummer  på  guitar  og  fløjte: 
Annies  song 

Esbjerg:  italiensk  skuespil 

Ålborg:  Pop  Quiz  med  deltagelse  fra  salen 

Frederikshavn:  radiosketch 

Horsens:  sang:  »Imagine« 

Fredericia:  optagelsesprøve  til  Århus 
universitet 

Herning:  Dennis  spillede  selvkomponeret 
melodi  på  klaver 

Randers:  Troldedans 

Odense:  En  scene  fra  »Dallas«.  Familien 
Ewing  før  og  efter  deres  omvendelse  til 
kirken. 


APUP  stævne  påsken  1981.  Fra  festen  torsdag  aften. 

Lene  Petersen  og  Birgithe  Lyberth  sør- 
gede for  aftenens  forfriskninger. 

Efter  festen  spadserede  man  til  den  nær- 
liggende »Langmarkskolen«,  hvor  der  var 
overnatning. 

Fredag  kl.  7.30  morgensamling  og  mor- 
genmad. Randers  stod  for  et  åndeligt  pro- 
gram om  »venskab«. 

Om  formiddagen  blev  der  øvet  i  sport 
som  forberedelse  til  det  dansk-norske  ung- 
domsstævne  »Treff  i  Nord« 

Kl.  12-13  frokost 

Kl.  13-16  et  missionærprogram  under 
ledelse  af  stavens  missionsleder  Peter  Foss. 
To  missionærer  fortalte  missionæroplevel- 
ser og  fortalte  om  hvor  spændende  og 
interessant,  det  er  at  være  missionær. 

Billedbåndet  »om  Torben«  blev  vist.  Det 
illustrerede  vigtigheden  af  MM  programmet 
-  hvert  medlem  en  missionær  -  og  viste  hvor 
stor  en  indsats  en  dreng  kan  gøre,  når  han 
er  frigjort  og  frimodig. 

Stavsmissionær  Bent  Lindhardt  talte 
inspirerende  til  de  unge  om  deres  opgaver 
og  ansvar.  Kirkens  fremgang  skal  komme 
fra  jer,  vi  gamle  er  lidt  for  stive  i  det.  Torben 
var  frigjort.  Initiativerne  kommer  fra  de 
unge.  I  14-15  årige  er  store  nok  til  at  stå  på 
egne  ben  (var  selv  til  søs  som  15-årig).  I  vil 
ikke  længere  lytte  til  jeres  forældre  og  mener 
I  kan  selv.  OK  -  så  bevis  det.  Han  sammen- 
lignede forudtilværelsen  med  barndommen. 
Der  er  et  formål  med  vort  medlemsskab  af 
kirken.  »I  er  en  udvalgt  slægt,  et  kongeligt 
præsteskab,  et  helligt  folk, et  ejendomsfolk 
for  at  I  skal  forkynde  hans  guddomskraft, 
som  kaldte  jer  fra  mørket  til  sit  underfulde 
lys«.  1.  Pet.  2:9 

Vi  skal  påvirke  andre  og  fortælle  dem  om 
evangeliet.  Hver  søndag  lover  vi  i  nadver- 
bønnen at  »vidne  for  dig«.  Det  er  nu,  I  skal 
gøre  det.  Evangeliet  er  et  glædeligt  budskab. 
Vi  skal  ikke  prædike  for  folk,  men  snakke 
med  dem.  Fortalte  personlige  oplevelser  om, 
hvordan  en  uforpligtende  samtale  gav  2  min. 
i  TV  og  stor  presseomtale. 


Det  er  en  glæde  at  være  medlem  af  kirken 
og  se  sine  børn  vokse  op  i  kirken. 

Alle  de  unge  blev  nu  delt  op  i  8  grupper  med 
hver  en  voksen  leder.  Man  skulle  nu  prøve 
at  arbejde  »i  marken«  og  derved  få  person- 
lige oplevelser  og  erfaringer.  De  8  grupper 
prøvede  disse  aktiviteter: 

1 .  Diskutere  hvordan  man  forbereder  sig  til 
en  mission,  derefter  gå  ud  og  prøve  nogle  af 
tingene  i  samfundet. 

2.  Hjælpe  lokalmissionær  med  at  reklamere 
for  kirken  på  gågaden.  Fortælle  om  kirken. 
Dele  brochurer  ud.  Stille  spørgsmål. 

3.  Lave  sketch  over  hvordan  man  kommer  i 
kontakt  med  ikke  medlemmer  og  derpå 
prøve  det  i  praksis. 

4.  Skrive  breve  til  gode  venner  og  fortælle 
om  kirken. 

5.  Uddele  »Mormons  Bogs  kort«  til  venner 
og  bekendte. 

6.  Diskutere  »hvordan  kan  vi  som  med- 
lemmer gøre  missionærarbejde,  og  skrive 
breve  til  stavens  udsendte  missionærer. 

7.  Besøge  medlemmer  af  grenen  og  få  dem 
til  at  opgive  navn  og  adresse  på  venner  og 
bekendte,  de  vit  prøve  at  gøre  til  celestiale 
venner. 

8.  Planlægge  fire-sides  og  lave  programmer 
til  åbent  hus  (for  et  år). 

Efter  at  have  arbejdet  aktivt  i  disse  grupper, 
samledes  man  kl.  16  for  at  aflægge  rapport 
fra  de  enkelte  grupper,  og  bagefter  var  der 
vidnesbyrd  møde,  hvor  mange  unge  udtrykte 
glæde  over  kirken  og  påskestævnet. 

Efter  aftensmaden  viste  Hans  Otto  Ilskov 
lysbilleder  fra  sin  tur  i  USA.  Det  blev  en 
gennemgang  af  kirkens  historie  fortalt  i 
billeder. 

Kl.  21-23  var  der  underholdning  og  lege 
ved  Birgithe  Lyberth.  Aftenens  forfrisk- 
ninger ved  Lene  Pedersen  og  Birgithe 
Lyberth. 

Lørdag  kl.  7.30  morgensamling  og  ånde- 
lig tale  ved  Fredericia  ward. 

Hele  formiddagen  var  helliget  et  oriente- 
ringsløb i  Boller  skov.  Der  var  masser  af 

opgaver  som  f.eks. :  rejse  telt,  bygge  bivuak, 
gå  på  tov  over  en  bæk,  lave  bål,  førstehjælp, 
lære  og  bruge  morsealfabetet,  beregne 
afstande. 

Der  blev  givet  point  for  udførelse  af 
opgaverne. 

Orienteringsløbet  var  planlagt  af  stavens 
spejderledere:  Ole  Køster  og  Per  Christian- 
sen, Odense. 


Kl.  12  blev  der  spist  madpakke  på 
Langmarkskolen,  og  her  blev  der  udtrykt 
en  tak  til  Henning  og  Grete  Jensen  for  deres 
store  arbejde  i  forbindelse  med  påskestæv- 
net, og  der  blev  overrakt  gaver.  Grete  Jensen 
havde  ansvaret  for  stævnets  måltider. 

Efter  oprydning  blev  der  taget  afsked,  og 
de  unge  kørte  hjem  enige  om,  at  det  var  alle 
tiders  påskestævne. 

E.R. 


A  PUP  stævne  påsken  1981.  Underholdning  fra  Odense  ward,  hvor  de  unge  viser  familien 
Evings  omvendelse  til  mormonerne. 


Penge  åbner  alle  døre, 
undtagen  himmelens. 

Standard-aften  i  Århus 

Den  II.  februar  blev  der  afholdt  en 
standard-aften  i  AP  og  UP.  Til  trods  for 
aftenens  alvorlige  emne  kom  de  unge  i  deres 
hverdagstøj,  men  de  fleste  forvandledes 
hurtigt  efter,  at  de  var  blevet  kaldet  som 
missionærer  i  Århus  gren. 

Dette  trylleri  var  muligt  idet  forældrene 
til  de  nybagte  missionærer  var  blevet  forud- 
adviseret  og  bedt  om  at  medbringe  deres 
børns  bedste  tøj. 


Iklædt  deres  stadstøj  skulle  de  så  ud  at 
missionere.  Foruden  at  banke  på  dørene 
var  der  også  aftaler  de  skulle  overholde. 
Gennem  studium  forberedte  de  sig  til  fore- 
stående undervisnings-situationer. 

Den  entusiasme  og  alvor  hvormed  de 
unge  løste  deres  forskellige  opgaver  vakte 
respekt  og  glæde. 

HWO 


Missionærer  der  studerer.  Fra  venstre  Torben  Hansen,  Henning  Hjort  Nielsen  og 
Henrik  Petersen. 


Forrest  fra  venstre  Pernille  Wanner-  Olsen,  Katja  Arndt,  bagest  fra  venstre  Line  og 
Anne  Jensen. 

Kunne  det  ske  for  dig? 


Fra  venstre  Annette  Kold  Jensen,  Alice  Andersen,  Lise  Jensen  og  Dagmar  Hinrichsen. 


Torsdag  den  19.  februar  havde  de  18-26 
årige  EV'ere  arrangeret  en  særlig  aften  for 
medlemmerne  af  Århus  gren.  De  opførte 
skuespillet  »Kunne  det  ske  for  dig«. 

Vi  begyndte  med  at  synge,  »Skal  vi  mødes 
hist  ved  floden«,  og  efter  åbningsbønnen 
blev  der  holdt  en  kort  tale  om  åndeverdenen, 
hvorefter  skuespillet  blev  introduceret  og 
afviklet.  »Kunne  det  ske  for  dig«  foregår  i 
ånde-verdenen.  Her  møder  vi  nogle  perso- 
ner, som  tænker  tilbage  på  deres  liv  her  på 
jorden  og  venter  på,  at  der  vil  blive  udført 
tempelarbejde  for  dem.  Vi  oplever  en  fars 


glæde  ved  at  blive  genforenet  med  sin  datter, 
men  også  en  mands  sorg  over  ikke  at  have 
udnyttet  de  muligheder  han  havde  mens 
han  levede  på  jorden. 

Efter  skuespillet  hørte  vi  et  vidnesbyrd 
om  vigtigheden  af  at  gøre  genealogisk 
arbejde,  og  aftenen  sluttede  med  bøn  og 
forfriskninger. 

Det  var  en  meget  åndelig  oplevelse  at 
være  tilstede  den  aften,  både  for  tilskuere 
og  de  midvirkende  i  stykket. 

L  VJ  Århus  gren 


EV  konference  i  København 


I  påskedagene,  den  16.-18.  april  1981,  blev 
der  afholdt  en  EV  konference  for  de  18-26 
årige  i  København. 

Det  var  nogle  dejlige  og  fornøjelige  dage. 
Jeg  ønsker  dog  kun  at  omtale  lørdag  den 
18.,  hvor  stævnet  afsluttedes  med  et  meget 
dejligt  vidnesbyrdsmøde. 

Det  var  meget  skønt  at  tage  del  i  andres 
vidnesbyrd,  og  det  er  det,  der  styrker  mit 
vidnesbyrd  om  Guds  evangelium  mest. 

Der  var  specielt  ét  vidnesbyrd,  som  rørte 


mit  hjerte  så  meget,  at  jeg  ønsker  at  dele  det 
med  jer  andre. 

Det  var  hen  imod  slutningen  af  mødet, 
da  en  ung  mand  rejste  sig  op  for  at  bære  sit 
vidnesbyrd. 

Der  var  på  det  tidspunkt  allerede  mange, 
som  havde  båret  deres  vidnesbyrd,  hvori  de 
fleste  havde  sagt,  at  de  håbede  og  ønskede, 
at  de  hele  deres  liv  ville  holde  sig  til  kirken 
og  være  i  stand  til  at  modstå  de  prøvelser  de 
ville  blive  udsat  for. 

Denne  unge  mand  fortalte,  at  vores 
nuværende  profet  som  10-årig  satte  sig  det 
mål  aldrig  at  ville  overtræde  visdomsordet. 
Og  endnu  har  han  ikke  overtrådt  denne 
befaling. 

Denne  unge  mand  ønskede  med  disse 
ord  at  fortælle,  at  det  ikke  var  nok,  at  vi 
håbede  og  ønskede,  at  vi  kunne  holde  ud 
indtil  enden,  men  at  vi  skulle  sætte  os  det 
mål,  at  vi  ville  klare  prøvelserne  samt  at  vi 


ville  stå  trofaste  over  for  Gud  til  den  sidste 
time.  Jeg  synes,  at  dette  taler  helt  for  sig 
selv,  og  jeg  ønsker  blot  til  sidst  at  dele 
stævnets  valgsprog  med  jer.  Det  lød 
således: 

Bered  jer,  bered  jer  for  det  som  skal  komme, 
thi  Herren  er  nær.  (L&P  1:12). 

Pernille  Wanner-  Olsen,  Århus 


Ombygning  af  kirken  i  Odense 


af  Jytte  Hansen 

Her  er  kirken  i  Lahnsgade  58  i  Odense  efter 
en  større  ombygning. 

Nu  har  vi  fået  en  virkelig  dejlig  kirke- 
bygning igen  her  i  Odense.  Efter  at  have 
ligget  i  byggerod  i  mere  end  et  halvt  år  og 
efter  at  vi  måtte  holde  alle  vore  møder  på  en 
skole,  har  vi  nu  endelig  fået  hele  kirken  i 
orden  igen.  Vi  har  fået  loftet  lavet  om  til  en 
pragtfuld  1.  sal  med  10  ekstra  værelser;  det 
var  noget  der  hjalp,  for  vi  har  lidt  af  plads- 
mangel længe. 


Biskoppens  kontor  er  flyttet  herop  og  det 
samme  er  sekretærernes  kontor  og  stavens 
kontor.  De  resterende  værelser  har  primary 
fået,  således  at  de  har  hele  1.  salen  for  sig 
selv. 

I  selve  kirkesalen  er  der  kommet  en  anden 
forhøjning  og  alle  stole  er  blevet  polstrede. 
Desuden  har  vi  fået  nyt  orgel  og  flygel.  I 
salen  er  der  plads  til  ca.  220  og  den  gennem- 
snitlige tilstedeværelse  er  ca.  1 85  ud  af  453 
medlemmer. 


Biskop  Jørgen  Larsen. 

 _« «**»"" 


Kirkesalen. 

Bag  kirkesalen  er  der  lavet  et  »stillevæ-  rigtig  lækkert, 
relse«  hvor  vi  under  nadvermødet  har  for- 
ældre med  urolige  børn  og  under  de  andre 
møder  en  »børnehaveklasse«  for  børn  fra 
l'/2-3  år.  I  forbindelse  med  dette  »stillevæ- 
relse« er  der  lavet  et  dejligt  stort  pusle- 
badeværelse  (som  i  øvrigt  bruges  til  mør- 
kekammer, når  de  unge  fremkalder  deres 
egne  billeder)! 

Køkkenet  har  fået  helt  nyt  inventar  og  er 


Hall'en  er  blevet  dobbelt  så  stor  og  lys 
med  store  blomsterarrangementer. 

Jo,  vi  har  virkelig  fået  en  dejlig  rar  kirke- 
bygning nu  med  tæpper  overalt.  Baghaven 
er  blevet  lavet  til  parkeringsplads,  hvor  der 
kan  være  16  biler.  Nu  mangler  vi  bare  at  få 
haven  foran  plantet  til,  så  bliver  det  hele  tip 
top. 


Kirkens  nye  orgel  og  flygel. 

Den  1 5.  november  holdt  vi  vores  første  fest 
i  den  »nye«  kirke.  Ved  den  lejlighed  blev 
kirkens  nye  køkken  indviet,  vi  har  fået  2 
nye  el-komfurer  og  det  er  ikke  spor  for 
meget  ved  en  sådan  lejlighed. 

Til  spisning  var  der  ca.  200  voksne  i  kir- 
kesalen til  et  meget  stort  og  meget  lækkert 
»Ta1  selv-bord«,  samt  ca.  75  børn  i  kælderen 
der  blev  bespist  med  en  sandwich- 
madpakke, hvorefter  de  så  film  og  blev 
underholdt  på  anden  måde,  så  forældrene 
kunne  få  lov  at  nyde  deres  mad  i  fred. 

Efter  middagen  var  der  lidt  underhold- 


ning af  bl.a.  biskoprådet  samt  et  moderne 
jazzballet-nummer  af  Julie  og  Jeanette 
Karnil. 

Efter  dette  var  der  dans  for  ahe. 

Ovenpå  var  der  arrangeret  forskellige 
udstillinger.  Bl.a.  var  der  en  om  »Kirkens 
Historie  i  Odense«,  og  forrådskomiteen 
havde  lavet  en  flot  udstilling  af  mange  for- 
skellige produkter. 

Hjælpeforeningen  havde  desuden  arran- 
geret en  bazar,  hvor  der  var  mange  dejlige 
ting,  der  alle  blev  solgt  til  hjælp  til  vores 
byggefond. 


Faders  inaktivitet 

holder  ikke  familien  tilbage 


Carol  (ikke  hendes  rigtige  navn)  er  en  SDH 
mor,  som  bor  i  en  stor  by  i  USA.  Hun  har  et 
problem,  som  deles  af  tusinder  af  kirkens 
medlemmer  over  hele  verden  -  en  inaktiv 
ægtefælle. 

»Vort  ægteskab  har  til  stadighed  været 
fyldt  af  knuste  drømme  og  frugtesløse  håb 
med  hensyn  til  aktivitet  i  kirken,«  siger  Carol 
om  de  år,  hun  har  levet  med  sin  mand, 
Peter,  (ikke  hans  rigtige  navn)  som  er  inak- 
tivt medlem  af  kirken.  »Og  det  er  sandsyn- 
ligvis mere  min  skyld,  end  det  er  hans«. 

»Da  vi  begyndte  at  komme  sammen,  for- 
talte jeg  ham,  at  jeg  aldrig  ville  gifte  mig 
med  én,  som  ikke  var  medlem  af  kirken,« 
siger  hun,  »og  så  blev  han  altså  medlem.  Jeg 
gik  ud  fra,  at  når  vi  havde  været  gift  i  et  års 
tid,  ville  vi  blive  beseglet  i  templet  og  leve 
lykkeligt  til  vore  dages  ende«. 

Men  sådan  skulle  det  ikke  gå.  Skønt  Peter 
regelmæssigt  gik  i  kirke  med  Carol,  før  de 
blev  gift,  så  har  han  kun  sat  sine  ben  dér  tre 
gange  siden  deres  bryllupsdag  -  hver  gang 
ét  af  deres  børn  blev  velsignet! 

»Han  sluttede  sig  til  kirken,  fordi  det  var 
et  krav,  som  jeg  påtvang  ham  og  ikke,  fordi 
han  var  blevet  omvendt,«  siger  Carol,  som 


er  født  ind  i  kirken,  og  som  har  været  på 
mission.  »Lige  så  snart  vi  var  blevet  gift, 
havde  hans  medlemskab  tjent  sit  formål,  og 
det  betød  ikke  længere  noget  for  ham«. 

Men  kirken  er  stadig  betydningsfuld  for 
Carol  -  måske  endnu  mere  nu  end  nogen- 
sinde før.  Hun  passer  trofast  sine  møder  og 
har  sine  tre  børn  med,  og  hun  er  ivrig  efter 
at  udføre  de  opgaver,  der  bliver  pålagt 
hende.  Hun  søger  trøst  og  hjælp  i  kirken, 
såvel  som  hun  søger  forbilleder  blandt  præ- 
stedømmebærerne for  sin  søn  og  sine  to 
døtre. 

»Misforstå  mig  ikke  -  Peter  en  en  god 
mand,  og  på  mange  måder  ønsker  jeg,  at 
vor  søn  skal  ligne  ham,«  siger  hun.  »Men 
vor  søn  er  diakon  -  præstedømmebæreren  i 
hjemmet,  og  han  har  behov  for  at  lære  at 
tænke  på  åndelige  ting  og  for  at  lære  at  ære 
sit  præstedømme.  Og  det  kan  Peter  altså 
ikke  lære  ham«. 

Så  Carol  og  hendes  børn  vender  sig  til 
medlemmerne  af  biskoprådet  og  til  deres 
hjemmelærere  for  at  få  råd,  inspiration  og 
præstedømmevelsignelser.  Særligt  Carol 
har  søgt  råd  hos  sine  præstedømmeledere. 

»Vi  beder  sammen,  vi  holder  hjemmeaften 

sammen,  vi  går  i  kirke  sammen  og  vi  læser  i 
skrifterne  sammen,«  siger  hun.  »Af  og  til  er 
Peter  med  til  en  aktivitet,  men  det  hører  til 
undtagelserne,  og  vi  forventer  det  ikke  og 
venter  heller  ikke  på  ham«. 

»Det  er  på  en  måde  parolen  her  -  at  vi 
ikke  venter  på  Peter,«  siger  hun.  »Hvis  han 


vil  være  med  -  så  er  det  skønt,  vi  er  glade, 
når  han  er  det.  Men  vi  kan  simpelthen  ikke 
bare  vente  på  ham,  uanset  hvor  højt  vi  end 
elsker  ham«. 

(Fra  Church  News) 


Marts  81 

Meddelelser  fra  Danmarks  museer 


Ovenstående  billede  af  »Jens  Jensen, 
Mormon,  Aalborg,  9.  August  1893« pryder 
hele  forsiden  (A-4  størrelse)  af  marts  81 
nummeret  af  »Museumsmagasinet  -  Med- 
delelser fra  Danmarks  museer«,  der  udkom- 
mer kvartårligt. 

Fotografiet  er  ét  af  ca.  1000,  som  den 
berømte   tyskfødte   Ålborg-fotograf  H. 


Tonnies  tog  af  mormoner,  og  som  endnu  er 
opbevaret  på  glasplader  i  Lokalhistorisk 
Arkiv  for  Aalborg  Kommune.  Det  er  at 
håbe,  at  nogen  vil  spendere  de  5000  kroner, 
som  det  vil  koste  at  få  lavet  papiraftryk  af 
hele  samlingen.  Det  er  en  enestående  chance, 
vi  her  har  til  at  opbevare  noget  af  kirkens 
historie.  jws 

International  Junior  Folk  Dancers 


-  er  en  gruppe  meget  unge  dansere,  som  i 
Salt  Lake  City  studerer  klassisk  ballet  bg 
folkedanse. 

En  del  af  denne  gruppe,  19  piger  og  6 
drenge  i  alderen  fra  10  til  18  år  besøger 
sammen  med  13  voksne  ledere  København 
idagene  16.  til  20.  juli.  De  optræder  i  Tivoli 
i  København  fredag  den  17.  kl.21.15ogom 


aftenen  den  18.  i  stavsbygningen  på 
Maglegårdsallé. 

Alle  deltagerne  i  tourneen  vil  blive  ind- 
kvarteret hos  medlemmer  og  andre  de  fire 
dage. 

Hosstående  billede  er  fra  en  optræden  i 
amerikansk  TV. 

JWS 


Seminar-afslutning  i  Århus  stav  -  syd 


Lørdag  den  25.  april  kl.  16-18  var  der  i 
Fredericia  wards  kirkebygning  seminar 
afslutning  for  Århus  stav  syd. 

Efter  velkomst  ved  Knud  Holmbo  sang 
man  »Jeg  tjener  Gud,  mens  jeg  er  ung«. 
Derefter  var  der  bøn  og  optælling,  og  Knud 
Holmbo  aflagde  beretning  om  det  forløbne 
seminarår.  Af  79  unge  ialt  (incl.  uaktive) 
deltog  55  elever  i  seminarprogrammet,  og 
af  disse  gennemførte  53  programmet. 
Br.  Holmbo  udtrykte  tak  til  lærere  og  elever 
for  deres  indsats. 

Seminarlærer  Karin  Pedersen,  Horsens, 
fortalte  om,  hvordan  der  holdes  seminar  i 
Horsens  hver  morgen  kl.  6.30-7.30. 

To  seminarelever,  Line  Arndt  og  Birgitte 
Hansen,  talte  om,  hvad  seminarprogrammet 
havde  betydet  for  dem,  og  to  andre  seminar- 


elever Lars  Krag  og  Connie  Jensen,  bar 
deres  vidnesbyrd  og  udtrykte  glæde  over 
seminarprogrammet. 

Til  slut  talte  præsident  Karl  Ove  Ilskov 
inspirerende  til  de  unge  om  tidens  kræve- 
mentalitet og  opfordrede  de  unge  til  at  yde 
en  indsats  og  stræbe  efter  at  være  blandt  de 
flittigste  uden  først  at  spørge:  Hvad  får  vi 
for  det? 

Der  blev  nu  uddelt  diplomer  til  de  for- 
skellige elever  fra  Esbjerg,  Fredericia,  Hor- 
sens, Sønderborg,  Odense  og  Århus.  Karl 
Ove  Ilskov  udtrykte  tak  til  Knud  Holmbo 
for  hans  virke  med  stavens  seminar. 

Efter  slutbemærkninger  ved  Knud  Holm- 
bo, sang  man  »Så  fast  som  de.evige  bjerge«, 
og  Bent  Jensen  bad  slutbønnen. 

Der  var  53  til  stede.  E.  R. 


Lykken  blev  født  som  tvilling. 

Alle,  som  vil  finde  glæde,  må  dele  den. 


Hvad  med  søndagstimerne? 


Da  den  nye,  3-timers  mødeplan  for  søn- 
dagsmøderne  blev  præsenteret  af  Det  øver- 
ste Præsidentskab,  havde  de  familien  og 
dens  velfærd  på  sinde. 

De  præsiderende  brødre  havde  søgt  at 
tilvejebringe  mere  tid  for  familierne  til  at 
være  sammen,  til  at  nyde  aktiviteter  sammen 
og  til  at  studere  evangeliet  sammen. 

Det  var  meningen,  at  den  tid,  der  ikke 
mere  var  optaget  af  møder  i  kirken,  af  hver 
familie  skulle  anvendes  til  en  ugentlig  stu- 
dietid. Faderen  og  moderen  skulle  lede  et 
veltilretteligt  studium  af  evangeliet  i 
hjemmet. 

De  præsiderende  brødre  foreslog  også, 
at  mandagsaftenerne  kunne  tilrettelægges 
på  et  bredere  plan,  så  familierne  kunne  være 


sammen  og  hygge  sig  og  lære  hinanden 
bedre  at  kende  ved  at  lege  sammen. 

Mange  familier  følger  begge  disse  forslag. 
Alle  opfordres  indtrængende  til  at  gøre  det. 

På  samme  tid,  opfordrede  brødrene  til, 
at  3-timers  planen  for  møderne  skulle  følges 
nøjagtigt.  Der  skulle  ikke  tages  nogen  del 
bort  af  den.  Alle  møder  bør  holdes,  sådan 
som  det  er  angivet  af  kirkens  hovedkvarter. 

Lokale  ledere  har  ikke  lov  til  at  ændre  på 
mødeplanerne. 

Hvis  den  plan,  som  er  givet  af  kirkens 
præsidentskab,  følges,  vil  de  hellige  overalt 
kunne  nyde  et  rigere  familieliv  og  tillige  få 
en  udvidet  tro  og  kundskab  om  evangeliet. 

(Fra  Church  News) 

CHOK 


TEXT  B¥  CHARLES  JEFFREY  GALMAN 

COLOR  PHOTOGRAPHY  BY  WIULtAM  t.  KAUFMAN J 

WITH  THE  COOPEHATtOH  OF  THE  MORMON  TABÉftNACtE  CHOW 


Foran  mig  har  jeg  en  nylig  udkommet  bog, 
der  hedder  The  Mormon  Tabernacle 
Choir. 

På  bindets  inderside,  straks  når  man  slår 
bogen  op  møder  man  den  ene  autograf  efter 
den  anden  -  Korets  medlemmers  navne.  Der 
er  flere  danske,  bl.a.  så  jeg  Rita  Jensen,  hun 
er  vist  fra  Esbjerg.  Men  her  er  historien  om 
Tabernakelkoret  -  desværre  kun  på  engelsk. 
Der  er  mange  billeder  og  den  er  skrevet  og 
illustreret  i  fuldt  samarbejde  med  Mormon 
Tabernakelkoret.  Charles  Jeffrey  Caiman 
har  i|dette  værk  samlet  den  facinerende 
historie  og  illustrerende  biografi  af  Mormon 
Tabernakelkoret,  som  af  pladeselskabet 
Columbia  Records  (CBS),  er  blevet  betegnet 
som  »verdens  bedst  sælgende  kor«.  I  til- 
slutning til  dets  mange  »udsolgte«  koncert- 
turneer, kan  det  nævnes  at  koret  har  udgivet 
over  60  pladealbum. 

Værket  indeholder  gruppens  historie, 
men  også  en  aktuel  beskrivelse  af  det  nuvæ- 


rende arbejde  med  øvelser,  pladeoptagelser, 
gudstjenester  og  koncerter.  Ligeledes  inde- 
holder værket  en  stor  biografisk  omtale  af 
korets  ledere  samt  en  beskrivelse  af  korets 
hjemsted  Tabernaklet  og  den  tro  som  kor- 
medlemmerne besidder. 

I  noterne  til  bogen,  skriver  forfatteren 
bl.a.:  »Det  spark  som  sendte  mig  afsted  på 
vejen  mod  Salt  Lake  City,  var  en  god  vens 
kommentar  om  at  Mormon  Tabernakelko- 
ret nu  ville  fuldføre  halvtreds  års  regelmæs- 
sig optræden  i  radiomediet  i  juli  måned  79. 
Efter  at  koret  i  så  mange  år  har  været  i 
forgrunden,  både  nationalt  som  interna- 
tionalt, var  det  kun  rimeligt  at  en  bog  endelig 
skulle  fejre  deres  bidrag  til  vor  historie,  heri 
var  forlaget  Harper  &  Row  enige«. 

Alle  illustrationer  (over  60  i  både  farve 
og  sort/ hvide)  er  lavet  specielt  til  denne 
bog,  og  den  indeholder,  tillige  historiske  bil- 
leder og  tryk  fra  korets  arkiver. 

For  at  give  læseren  den  bedste  mulighed 
for  at  sætte  sig  ind  i  korets  musik,  er  der 
medtaget  et  specielt  afsnit  med  tekst  og 
noder  til  14  af  deres  mest  populære  salmer 
og  sange.  Blandt  disse  e^  så  berømte  kom- 
positioner som  »The  Lord's  Prayer«  fra 
Leroy  J.  Robertsons  store  oratorium  Book 
of  Mormon  (er  netop  udkommet  på  plade  - 
komplet  -  med  koret  og  Utah  Symphony 
under  ledelse  af  Maurice  Abravanel)  samt 
den  smukke  »O  My  Father«  med  tekst  af 
Eliza  R.  Snow  og  musik  af  James 
McGranahan. 

Bogen  kan  kun  bestilles  skriftligt,  ved 
henvendelse  til  Dansk  Tabernakel  Kor  Sel- 
skab, som  er  eneforhandler  i  hele  Europa. 

Prisen  er  kun  kr.  139.00  incl.  moms  + 
porto. 

Bestillinger  kan  fremsendes  skriftligt  til: 

Dansk  Tabernakel  Kor  Selskab 
Aaparken  63 
DK-6640  Lunderskov 

Sådan  ser  der  ud  i  Odense 


Kirkebygningens  adresse: 

Lahnsgade  58,  5000  Odense  C  -  Tlf.:  09-1 1  55  84  -  Mønttelefon:  09-13  35  84 
Biskoppens  adresse: 

Jørgen  Larsen,  L.  A.  Ringsvej  89,  5230  Odense  M,  Tlf.  09-1 1  79  29 

Mødetider  om  søndagen: 

Kl.  09.00    Nadver  møde 

KL  10.20    Søndagsskole  og  primary 

Kl.  11.10    Organisations-  og  kvorumsmøder 

